Groot beloning vir die lewe van man wat Islam-video maak | Maroela Media
Beeldmateriaal uit die YouTube-video, Innocence of Muslims
'n Beloning van $100 000 is uitgereik vir die lewe van die persoon wat 'n YouTube-video, wat gekskeer met die profeet Mohammed, gemaak het. 'n Pakistanse minister het Saterdag dié beloning van nagenoeg R830 000 aangebied.
Verskeie mense is reeds dood as gevolg van gewelddadige betogings wat regoor die wêreld gehou is sedert die video, Innocence of Muslims, sy verskyning gemaak het.
'n Groep mense, waaronder agt Suid-Afrikaners, is Dinsdagoggend ná 'n selfmoordbomaanval in Kaboel, Afghanistan, dood.
"As iemand dié godslasteraar, wat die heilige profeet misbruik het, vermoor, gee ek daardie persoon 'n beloning van $100 000," het Ghulam Ahmed Bilour, die land se minister van spoorweë, in Peshawar gesê. Hy het ook die Taliban en Al-Kaïda genooi om by die "edele daad" betrokke te raak.